**Străinul**

*Adina Speranta*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

O lacrimă ascunsă se zbate cu tărie

În haosul din mine creat de gânduri rele

Ce nu mai vor să fugă, ci sapă în neştire

Tot ce-am clădit din visuri, din dorurile mele ...

Mi-e sufletul o rană ce sângerează-n taină

Şi nu mai pot minciuna să-mi fie iar veşmânt

Când spun cu nepăsare: nu, nu eşti tu de vină

Că viaţa nemiloasă acuma m-a înfrânt.

M-am pus chezaş iubirii şi-am răsturnat şi munţii

Pentru un zâmbet care fiinţa-mi răscolea

Şi am crezut în vise, şi am ţinut cu dinţii

De fiecare vorbă, de-un gest ce mă chema...

O punte de speranţe am ridicat spre tine,

Am pus în ea credinţa că încă suntem doi,

Şi ai păşit nesigur...dar cine eşti, străine,

Ce te prelingi prin lacrimi în vidul dintre noi?

11.03.2016